Benoni-moorde: Saak uitgestel | Maroela Media
Die saak teen Retief Liebenberg (47), wat daarvan verdink word dat hy sy dogter se kêrel en die se pa doodgeskiet het, is Donderdag in die Benoni-landdroshof uitgestel vir verdere ondersoek.
Staatsaanklaer Thabiso Mosikili het gesê Liebenberg se prokureur, Marius Wyngaard, het die nadoodseondersoek-verslag versoek en voer aan die ballistiese toetse moet nog voltooi word.
"Ons het ingestem om die saak uit te stel totdat die uitslag van die nadoodse ondersoek beskikbaar is. Dit sal na verwagting voor 11 Februarie beskikbaar wees," het Mosikili gesê. "Ek wag ook vir die direkteur van Openbare Vervolging om te hoor watter staatsaanklaer die saak gaan verteenwoordig."
Wyngaard het gesê hulle het hul eie ballistiese kenner aangestel en benodig nou die uitslag van die nadoodse ondersoek om sy verslag te voltooi.
Landdros Ian Cox het die saak tot 6 Maart uitgestel.
Liebenberg het Poena Visser (19) en sy pa, Dewalt (46), glo op 31 Oktober in sy huis in die Ebotse-gholflandgoed in Benoni doodgeskiet. Liebenberg het glo nie die verhouding tussen sy dogter, Chevonne (20), en Poena goedgekeur nie, aangesien hy vermoed het dat Poena dwelms gebruik. Hy is in November op borgtog van R50 000 vrygelaat.
Tydens 'n vorige verskyning op 11 Desember is Liebenberg se borgvoorwaardes aangepas en is daar gelas dat hy nie meer drie keer per week by 'n polisiestasie hoef aan te meld nie. – SAPA